**RELACION SHPJEGUES**

**MBI PROJEKT-LIGJIN**

**“PËR ZHVILLIMIN RAJONAL DHE KOHEZIONIN”**

1. **QËLLIMI I PROJEKT-LIGJIT DHE OBJEKTIVAT QË SYNOHEN TË ARRIHEN.**

Projekt - ligji për Zhvillimin Rajonal dhe Kohezionin u përgatit nga Zyra e Zëvendës Kryeministrit dhe Fondi Shqiptar i Zhvillimit, në vijim të reformës së ndërmarrë nga Qeveria qysh ne vitin 2014 për menaxhimin e zhvillimit rajonal. Reforma përcaktohet si një nga reformat kyçe, që kontribuon në shtyllën e katërt të Strategjisë Kombëtare për Zhvillim dhe Integrim – Rritja përmes përdorimit të qendrueshëm të burimeve dhe zhvillimit territorial, dhe synon zhvillimin e balancuar dhe bashkëpunimin mes rajoneve të vendit, duke rritur në këtë mënyrë konkurueshmërinë globale të vendit.

Ligji 10130/2009 “Për Fondin Shqiptar të Zhvillimit” përcakton se fusha e veprimtarisë së FSHZH-së është nxitja e zhvillimit ekonomik dhe social, të qëndrueshëm, të balancuar dhe koheziv, në nivel rajonal e vendor, në mbështetje të politikave shtetërore të zhvillimit. Veç kësaj, vendimi i Këshillit të Ministrave 438/2018 “Për kalimin e funksioneve të Agjencisë Kombëtare për Zhvillimin Rajonal (AKZHR), Agjencisë së Zhvillimit Ekonomik Rajonal (AZHER) dhe Agjencive të Zhvillimit Rajonal (AZHR) te Fondi Shqiptar i Zhvillimit (FSHZH)” vendosi transferimin e të gjitha funskioneve dhe shkrirjen e agjencive që adresojnë zhvillimin rajonal në vend, tek Fondi Shqiptar i Zhvillimit.

Në këtë kontekst Fondi Shqiptar i Zhvillimit dhe Zyra e Zëvendës Kryeministrit, të mbështetur edhe nga Programi i qeverive Zviceriane dhe Austriake “Për Zhvillimin Rajonal në Shqipëri” përgatitën këtë projekt-ligj i cili ka si objekt të tij përcaktimin e parimeve bazë, përgjegjësive dhe rregullave për Zhvillimin Rajonal dhe Kohezionin në Republikën e Shqipërisë.

Projekt - ligji synon:

1. Të përcaktojë, instrumentet e posaçme dhe kuadrin institucional e financiar për Zhvillimin Rajonal dhe Kohezionin në Republikën e Shqipërisë
2. Të përcaktojë kuadrin strategjik dhe institucional të hartimit të politikave afatgjata zhvillimore rajonale në zbatim të politikave kombëtare, duke siguruar nxitjen e zhvillimit të balancuar ekonomik, shoqëror e kulturor rajonal;
3. Të sigurojë që autoritetet politikëbërëse të bashkërendojnë veprimtaritë e tyre planifikuese për të nxitur planifikimin e harmonizuar e të integruar të rajoneve;
4. Të sigurojë harmonizimin e strategjive sektoriale në një politikë të përbashkët zhvillimore rajonale, duke e mbështetur atë edhe me buxhetin përkatës.
5. **VLERËSIM I PROJEKT-LIGJIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTAVE TË TJERA.**

Ky Projekt-ligj është në përputhje të plotë me programin politik të Këshillit të Ministrave, kuadrin ligjor në fuqi dhe kontribuon në zbatimin e një prej shtyllave kryesore të Strategjisë Kombëtare për Zhvillimin dhe Integrim (SKZHI): Rritja përmes përdorimit të qëndrueshëm të burimeve dhe zhvillimit territorial, duke synuar zhvillimin e balancuar dhe bashkëpunimin mes rajoneve të vendit, për të rritur në këtë mënyrë konkurueshmërinë globale të vendit.

1. **ARGUMENTIMI I PROJEKT-LIGJIT LIDHUR ME PËRPARËSITË, PROBLEMATIKAT, EFEKTET E PRITSHME.**

Shoqëria dhe territori Shqiptar ka pësuar ndryshime rrënjësore në tri dekadat e fundit. Migrimi i brendshëm nga zonat rurale në ato urbane ka çuar në shpopullimin e vazhdueshëm të zonave rurale. Edhe pse kjo nuk mund të thuhet plotësisht, ka rrezik që popullata nga zonat rurale të vazhdojë të lëvizë jo vetëm drejt qyteteve, por edhe jashtë vendit. Ndalimi i shpopullimit të zonave rurale dhe emigracionit është prioritet politik i legjitimuar, për shkak të projeksioneve demografike aktuale të pafavorshme dhe si shkak i nevojës për të ruajtur identitetin rajonal të Shqipërisë edhe në zonat më të thella të vendit, si dhe shmagien apo zvogëlimin e pabarazive territoriale.

Një prioritet i dytë, i lidhur ngushtësisht me të parin është nevoja për të luftuar papunësinë, në veçanti tek të rinjtë. E ardhmja e të rinjve duhet të jetë në Shqipëri, në rajonet e tyre të lindjes, por që të nxitet kjo, zhvillimi socio-ekonomik duhet të mundësojë një cilësi më të lartë arsimimi, si edhe një ristrukturim rajonal të punësimit nga sektori parësor tek sektorët e tjerë të ekonomisë.

Prioriteti i tretë dhe më i rëndësishëm është se zhvillimi i qëndrueshëm i Shqipërisë ka nevojë për t’u mbështetur në një model fleksibël të zhvillimit socio-ekonomik që mbart paradigmën aktuale të konkurrencës p.sh strategjinë e specializimit smart (të zgjuar) sipas të cilës secili rajon është i rëndësishëm, dhe qasja e zhvillimit rajonal dhe kohezionit nxit rritjen ekonomike nëpërmjet zvogëlimit të pabarazive.

Prioritetet e mësipërme nuk mund të zbatohen me të njëjtat mjete dhe intensitet ndërhyrjeje në të gjitha zonat e Shqipërisë. Prandaj, qasja e politikës rajonale është e nevojshme si politikë e orientuar kundrejt të gjithë rajoneve dhe territoreve të Shqipërisë, duke qenë se përqëndrohet mbi potencialet e tyre dhe përdor mundësitë, dhe aty ku është e nevojshme – ofron burime të jashtme për të zbutur hendeqet e zhvillimit.

Në përgjithësi, këto janë gjashtë ndikimet kryesore të pritshme nga zbatimi i Politikës së Zhvillimit Rajonal dhe Kohezionit:

**i. Krijimi i vendeve të reja të qëndrueshme të punës**

Ky është mundësisht përfitimi më i rëndësishëm që zhvillimi rajonal dhe politika e kohezionit u sjell rajoneve. Është i lidhur me zhvillimin e udhëhequr nga komuniteti, procesin e nxitjes së sipërmarrjes duke përfshirë dhe vetëpunësimin, iniciativat e ekonomisë qarkulluese lokale dhe nivele më të larta të produktivitetit/prodhimtarisë si dhe shkallë më të lartë të përfshirjes sociale.

**ii. Diversifikimi ekonomik**

Shumëllojshmëria/diversifikimi ekonomik është proces që çon drejt ndryshimit në strukturën dhe performancën ekonomike territoriale. Procesi duhet aktivizuar me synimin për të përmirësuar produktivitetin e ekonomisë rajonale, forcimin e rimëkëmbjes rajonale si përgjigje ndaj një krize lokale (mbyllja e aktivitetit të një punëdhënësi të madh, kriza në një sektor specifik), dhe të zgjerohet mbi mundësitë duke zvogëluar varësinë nga të ardhurat prej një burimi, të tilla si ato nga sektori parësor në këtë rast. Përgjithësisht, ky proces funksionon më mirë përmes një qasjeje nga poshtë-lart e cila lejon zhvillimin e kapaciteteve endogjene për t’u mobilizuar njëkohësisht, për shembull, politikat e zhvillimit të tokës dhe shërbimet mbështetëse të biznesit.

**iii. Hapja, zgjerimi dhe qëndrueshmëria e bizneseve të reja**

Hapja, zgjerimi dhe menaxhimi i bizneseve kërkon infrastrukturë lokale dhe shërbime mbështetëse për biznesin të cilat të përshtaten me natyrën dhe kërkesat e bizneseve lokale. Kjo përfshin lidhjet e transportit, strehimin, edukimin dhe shërbimet e tjera bazë publike që të funksionojnë dhe përveç kësaj, ofrimin e inkubatorëve të biznesit, eventeve të komunitetit, dhe më në përgjithësi, lehtësimin publik të aktiviteteve ekonomike lokale. Nxitja për hapjen, zgjerimin dhe menaxhimin e bizneseve të reja përgjithësisht udhëhiqet nga institucionet dhe veprimet lokale, për këtë arsye politika rajonale bëhet e rëndësishme.

**iv. Zëvendësimi i importeve**

Kjo strategji është veçanërisht e dobishme për zonat me potencial të rëndësishëm turistik. Ajo fokusohet në inkurajimin e zëvendësimit të importeve të prodhimit bujqësor apo industrial me prodhimin vendas për konsum lokal dhe e bën rajonin të jetë i pavarur në fusha kritike siç është ushqimi. Sërish, kjo strategji është më efikase nëse zhvillohet në nivel lokal dhe mundësohet përmes politikës së zhvillimit rajonal.

**v. Tregje të reja**

Hyrja në tregjet e reja është thelbësore për mbështetjen e zgjerimit të ekonomive rajonale. Integrimi në tregjet botërore ofron potencial për rritje më të shpejtë ekonomike, krijimin e vendeve të punës më të mirëpaguara dhe zvogëlimin e varfërisë. Përgjithësisht, zhvillimi rajonal përfshin asistencën në ngritjen e kapaciteteve që përmirëson aftësinë e ekonomisë rajonale për të përfituar nga mundësitë e reja për turizmin dhe tregtinë.

**vi. Cilësi e përmirësuar e jetesës**

Të gjitha sa më lart rezultojnë në standard më të mirë jetese për komunitetet lokale dhe kontribuojnë në ndalimin e shpopullimit dhe të fenomenit të migracionit.

1. **VLERËSIMI I LIGJSHMËRISË, KUSHTETUESHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projekt-ligji është hartuar në përputhje me Kushtetutën e Republikës së Shqipërisë, nenet 78 dhe 83, pika 1, si dhe është i harmonizuar me legjislacionin vendas e ndërkombëtar. Ne hartimin e projekt-ligjit janë marrë në konsideratë një sërë ligjesh të tjera, si: Ligji 139/2015 Per Vetë-Qeverisjen Vendore; Ligji 9936/2008 “Per menaxhimin e sistemit buxhetor në Republikën e Shqipërisë” i ndryshuar; Ligji 8480/1999 “Për funksionimin e organeve kolegjiale të administratës publike dhe enteve publique”; Ligji 10130/2009 “Për Fondin Shqiptar të Zhvillimit”; Ligji 107/2014 “Për Planifikimin dhe Zhvillimin e Territorit”; Ligji 119/2014 “Për të drejtën e informimit”; Ligji 146/2014 “Për njoftimin dhe Konsultimin Publik”; etj.

1. **VLERËSIMI I SHKALLËS SË PËRAFRIMIT ME ACQUIS COMMUNAUTARE**

*Acquis Communautaire* siguron fleksibilitet të konsiderueshëm në aspektin e kuadrit institucional dhe mjeteve të zbatimit që duhen miratuar nga vendet kandidate për politikën rajonale dhe koordinimin e instrumenteve strukturore (Kapitulli 22). Megjithatë, ky fleksibilitet duhet të pajtohet me parimet konceptuale të Komisionit Europian për politikën rajonale, veçanërisht parimet e partneritetit dhe subsidiaritetit. Sipas Nenit 6, ky projekt-Ligj përcakton që politika kombëtare për zhvillimin rajonal dhe Kohezionin do të bazohet në shtatë parime duke përfshirë edhe dy të mësipërmet.

Për më tepër, për t’u përputhur me *acquis* sipas Kapitullit 22, vendet kandidate duhet të kenë përgatitur një kornizë legjislative që lejon zbatimin e dispozitave specifike, një kuadër institucional dhe kapacitet administrativ, ku përcaktohen detyrat dhe përgjegjësitë e qarta të të gjitha organeve dhe institucioneve të përfshira dhe ku sigurohet një koordim efikas ndërministror, kapaciteti i programimit me të cilin vendi mund të hartojë një plan zhvillimi, ka procedurat e duhura për programimin shumëvjeçar të shpenzimeve buxhetore dhe siguron zbatimin e parimit të partneritetit në fazat e ndryshme të programimit, financimit , monitorimit dhe vlerësimit. Kërkesat e mësipërme janë ofruar siç duhet sipas Nenit 10 dhe 13 Programimi, Neni 17 (Koordinimi Ndërministror), Neni 13 dhe 15 (programimi shumëvjeçar i shpenzimeve buxhetore)

1. **PËRMBLEDHJE SHPJEGUESE E PËRMBAJTJES SË PROJEKTLIGJIT**

Projekt-ligji përmban 25 Nene.

*Neni 1* – parashtron Qëllimin e Ligjit, që është: (i) të përcaktojë, instrumentet e posaçme dhe kuadrin institucional e financiar për Zhvillimin Rajonal dhe Kohezionin në Republikën e Shqipërisë; (ii) të përcaktojë kuadrin strategjik dhe institucional të hartimit të politikave afatgjata zhvillimore rajonale në zbatim të politikave kombëtare, duke siguruar nxitjen e zhvillimit të balancuar ekonomik, shoqëror e kulturor rajonal; (iii) të sigurojë që autoritetet politikëbërëse të bashkërendojnë veprimtaritë e tyre planifikuese për të nxitur planifikimin e harmonizuar e të integruar të rajoneve; (iv) të sigurojë harmonizimin e strategjive sektoriale në një politikë të përbashkët zhvillimore rajonale, duke e mbështetur atë edhe me buxhetin përkatës

*Neni 2* – përcakton objektin e Ligjit që është përcaktimi i parimeve bazë, përgjegjësive dhe rregullave për Zhvillimin Rajonal dhe Kohezionin në Republikën e Shqipërisë.

*Neni 3* – jep përkufizimet kryesore në lidhje me zhvillimin rajonal në Shqipëri

*Neni 4* – përcakton se territori i Republikës së Shqipërisë ndahet në katër rajone zhvillimi. Rajonet e zhvillimit janë territoret për të cilat hartohet, zbatohet dhe vlerësohet Politika Kombëtare për Zhvillimin dhe Kohezionin Rajonal. Rajonet e zhvillimit nuk janë njësi administrative në kuptim të legjislacionit në fuqi për vetëqeverisjen vendore.

Rajonet e zhvillimit dhe kufijtë e rajoneve të zhvillimit përcaktohen me vendim të Këshillit të Ministrave.

*Neni 5* – përcakton synimet e zhvillimit rajonal, sipas përcaktimit të këtij ligji: (i) Zhvillimi i qëndrueshëm, i ekuilibruar shoqëror dhe ekonomik, si dhe kohezioni territorial, në territorin e Republikës së Shqipërisë; (ii) Reduktimi i pabarazive ndërmjet dhe brenda rajoneve të zhvillimit dhe përmirësimi i cilësisë së jetës për të gjithë qytetarët; (iii) Rritja e konkurrueshmërisë së rajoneve të zhvillimit, përmes forcimit të kapaciteteve të tyre inovative, përdorimit maksimal dhe vlerësimit të burimeve natyrore, burimeve njerëzore dhe veçorive ekonomike; (iv) Ruajtja dhe forcimi i identitetit specifik të rajonit të zhvillimit; (v) Mbështetja e bashkëpunimit ndër-vendor, ndër-rajonal dhe ndër-kufitar të njësive të vetëqeverisjes vendore, për zhvillimin social dhe ekonomik të rajoneve të zhvillimit.

*Neni 6* – përcakton që zhvillimi rajonal në Shqipëri bëhet në përputhje me parimet në vijim: (a) Partneriteti; (b) Subsidiariteti; (c) Qëndrueshmëria; (ç) Planifikimi; (d) Programimi; (dh) Transparenca; (e) Përqëndrimi; (ë) Bashkërendimi.

*Neni 7* – Bazuar në parimin e partneritetit, përcakton aktorët kyç në zbatimin e Politikës për Zhvillimin Rajonal dhe Kohezionin: (a) Organet e qeverisjes në nível qendror; (b) organet e vetë-qeverisjes vendore; (c) shoqëria civile; (ç) sektori privat; (d) institucionet akademike dhe shkencore.

Pikat 2 dhe 3 të këtij neni shpjegojnë aplikimin e parimit të partneritetit duke theksuar se respektimi i parimit të partneritetit nënkupton që planifikimi, programimi dhe zbatimi i Politikës së Zhvillimit Rajonal duhet të kalojë procese të rregulluara të konsultimeve dhe të koordinimit vertikal (mes nivelit kombëtar dhe nën-kombëtar) dhe horizontal (mes sektorëve të ndryshëm). Kjo do të kërkojë shoqërimin e plotë dhe efektiv të aktorëve kyç në proceset e koordinimit, konsultimit, negocimit dhe bashkëpunimit në mënyrë që të mundësohet dakordësia e tyre në lidhje me drejtimet strategjike të zhvillimit, duke siguruar transparencë, përgjegjshmëri dhe përfshirje të aktorëve në arritjen e objektivave të Politikës

*Neni 8* – jep përkufizimin për Politikën e Zhvillimit Rajonal në Shqipëri, që sipas këtij projekt-ligji është dokumenti që reflekton politikën e Qeverisë për zhvillimin socio-ekonomik të vendit dhe që përcakton drejtimet për një zhvillim të qëndrueshëm socio-ekonomik në të gjitha pjesët e territorit të Shqipërisë për të përmirësuar cilësinë e jetës së qytetarëve shqiptar.

*Neni 9* – siguron ngritjen e bazës së të dhënave dhe regjistrit të zhvillimit rajonal, që përmban të gjitha masat dhe incentivat për zhvillimin rajonal.

Pika 2 e nenit përcakton se për të ngritur dhe mbajtur bazën e të dhënave, autoriteti përgjegjës ka të drejtë të përdorë edhe baza të tjera të dhënash, të cilat mbahen nga ente shtetërore të autorizuara, institucione, agjenci publike, koncesionare dhe autoritete të tjera të autorizuara. Administruesit e këtyre bazave të të dhënave, të hartave dhe fotove ortodixhitale, janë të detyruar t'ia vënë në dispozicion, pa pagesë, çdo informacion që i shërben krijimit të bazës së të dhënave nga autoriteti përkatës.

Kjo bazë të dhënash të Zhvillimit Rajonal siguron akses përdorimi falas nga të gjithë: aktorët përgjegjës për zhvillimin rajonal, institucionet publike dhe private dhe publiku i gjerë.

Aurtoriteti përgjegjës, kushtet dhe procedura e ngritjes së bazës së të dhënave, përfshirë edhe kategorinë e të dhënave që duhet të përfshihen, përcaktohen me Vendim të Këshillit të Ministrave. Baza e të dhënave që do të krijohet në përputhje me përcaktimin e bërë në këtë ligj, financohet nga Buxheti i Shtetit dhe/ose burime të tjera financimi nga donatorë të ndryshëm.

*Neni 10* – përcakton se Politika për Zhvillimin Rajonal dhe Kohezionin zbatohet nëpërmjet dokumenteve të planifikimit të zhvillimit të koordinuara mes qeverisë qendore dhe asaj vendore: (a) Plani Kombëtar për Zhvillimin Rajonal dhe Kohezionin; (b) Planet rajonale të Zhvillimit Rajonal; dhe (c) Programi(et) Operacional për Zhvillimin Rajonal dhe Kohezionin.

*Neni 11* – jep përkufizimin dhe përcakton përmbajtjen e Planit Kombëtar për Zhvillimin Rajonal dhe Kohezionin, liston dokumentet që orientojnë përgatitjen e tij dhë përcakton se Plani Kombëtar për Zhvillimin Rajonal hartohet nga Komiteti Kombëtar për Zhvillimin Rajonal sipas procedurës së miratuar me vendim të Këshillit të Ministrave dhe miratohet me vendim të Këshillit të Ministriave.

*Neni 12* – perkufizon Planet Rajonale të Zhvillimit Rajonal dhe përcakton se ato hartohen për çdo rajon zhvillimi në përputhje dhe në koordinim me dokumentet e planifikimit në nível kombëtar e vendor. Përshkruan përmbajtjen e tyre dhe përcakton se hartohen sipas procedurës së miratuar me vendim të Këshillit të Ministrave.

*Neni 13* – jep përkufizimin për Programin Operacional për Zhvillimin Rajonal dhe Kohezionin, dhe përcakton elementët kryesorë të tij në përmbajtje. Pika 5 e nenit, përcakton se Ndëërhyrje të Integrara në Territor (NIT) bazuar në nevojat specifike mund të identifikohen si pjesë e Programit Operacional për Zhvillimin Rajonal dhe Kohezionin. Shtrirja gjeografike e tyre do të përcaktohet sipas nevojave specifike.

Pika 6 përcakton se zbatimi i Programit Operacional dhe arritja e objektivave dhe treguesve të përcaktuar aty do të rishikohen një herë në vit nga Bordet Rajonale të Monitorimit dhe Komiteti Kombëtar për Zhvillimin Rajonal, në përputhje me raportet vjetore dhe përfundimtare të zbatimit, të hartuar nga Autoriteti Menaxhues.

Programi Operacional Rajonal hartohet sipas procedurës së miratuar me vendim të Këshillit të Ministrave dhe miratohet me vendim të Këshillit të Ministrave.

*Neni 14* – përcakton se Politika për Zhvillimin Rajonal dhe Kohezionin zbatohet në përputhje me dokumentet e planifikimit të koordinuara reciprokisht mês qeverisë qendrore dhe vetëqeverisjes vendore.

*Neni 15* – përcakton burimin se Fondi për Zhvillimin Rajonal do të jetë burimi kryesor kombëtar i financimit të Programit Operacional dhe krijohet si një program i veçantë buxhetor i Autoritetit Menaxhues. Fondi i Zhvillimit rajonal do të përfshijë shumat e alokuara çdo vit nga buxheti i shtetit si një zë i veçantë për zbatimin e Politikës së Zhvillimit Rajonal, si dhe burime të tjera.

Alokimet nga buxheti i shtetit në Fond do të jenë jo më pak se 30% të totalit të investimeve të parashikuara për vitin buxhetor përkatës. Fondi mund të përfshijë çdo burim tjetër financiar nga sektori publik dhe privat në nivel lokal, rajonal, kombëtar dhe ndërkombëtar, duke përfshirë programett e asistencës se BE-së. Programi Operacional mund të financohet edhe përmes huave dhe granteve apo burimeve të tjera sipas legjislacionit në fuqi.

Pika 4 përcakton se Fondi menaxhohet nga Autoriteti Menaxhues për zbatimin e Politikës për Zhvillimmin Rajonal, i cili alokon në formë shumë-vjeçare mjetet e tij në Programin Operacional, me miratimin paraprak të Komitetit Kombëtar të Zhvillimit Rajonal.

Në pikën 6 listohen qëllimet për të cilat alokohet Fonsi për Zhvillimin Rajonal: (i) Zbatimi i projekteve të zhvillimit rajonal të cilat konsiderohen të një rëndësie kombëtare, rajonale apo vendore në territorin e Republikës së Shqipërisë; (ii) Përmirësimi i sektorëve të industrisë, niveli i teknologjisë, qasja në teknologji të reja, promovimi i kërkimit dhe zhvillimit; (iii) Përmirësimi i konkurrencës rajonale; (iv) Zhvillimi i qyteteve dhe fshatrave; (v) Përmirësimi i mbrojtjes së mjedisit; (vi) Zhvillimi i zonave të pazhvilluara; (vii) Zhvillimi i shoqërive ekonomike dhe sipërmarrjes dhe përmirësimi i kushteve për promovimin e punësimit; (viii) Përmirësimi dhe zhvillimi i burimeve njerëzore; (ix) Përmirësimi i infrastrukturës në nivel kombëtar, rajonal dhe lokal; (x) Përmirësimi i bashkëpunimit ndër-komunal, ndër-rajonal, ndërkombëtar dhe ndërkufitar për çështjet me interes të përbashkët; (xi) Përmirësimi i të gjitha aftësive zhvillimore në nivel rajonal dhe lokal; (xii) Operimin dhe administrimin e zbatimit të Programit Operacional për Zhvillimin Rajonal; (xiii) Qëllime të tjera në përputhje me ligjin;, si dhe përfituesit e këtyre incentivave: (i) Njësitë e Vetëqeverisjes Vendore; (ii) Subjektet ekonomike në nivel rajonal dhe lokal; (iii) Institucione dhe organizata në nivel kombëtar, rajonal dhe lokal; (iv) Institucionet arsimore dhe kërkimore; (v) Shoqatat; (vi) Grupime dhe inkubatorë biznesi. Përfituesit e këtyre incentivave dhe metodat për shpërndarjen e tyre përcaktohen më tej nga Programi Operacional.

Programi Operacional Zbatohet në përputhje me rregullat e ligjit nr. 10296/2010 “Mbi kontrollin dhe menaxhimin financiar”. Kushtet dhe procedura e detajuara për përdorimin e burimeve financiare të Fondit për Zhvillimin Rajonal përcaktohet me vendim të të Këshillit të Ministrave.

*Neni 16* – në të përcaktohet se Programi Operacional masat dhe projektet mund të bashkëfinancohen nga burime apo subjekte të ndryshme financimi, me kontribut në para ose në natyrë, duke bërë përqendrimin e fondeve dhe kontributeve. Rastet e bashkëfinancimit, vlerat dhe rregullat e detajuara për bashkëfinancimin e masave/projekteve të përzgjedhura, përcaktohen në Programit Operacional.

Pika 3 thekson faktin se fondet e përqëndruara nën Programin Operacional, masën ose projektin mund të ekzekutohen nga një autoritet kontraktues i vetëm duke bërë bashkimin e fondeve, ose nga disa autoritete kontraktuese në mënyrë të veçantë nga njëri tjetri, sipas marrëveshjes së bashkëfinancimit.

*Neni 17* – pjesë e kapitullit për organizimin institucional, neni përcakton Komitetin Kombëtar për Zhvillimin Rajonal dhe Kohezionin (KKZHRK) si insitutionin përgjegjës për zhvillimin, hartimin dhe zbatimin e Politikës së Zhvillimit Rajonal, si dhe për koordinimin e zbatimit të masave për zhvillimin rajonal. Komiteti Kombëtar për Zhvillimit Rajonal është Autoriteti Programues dhe Monitorues, përgjegjës për miratimin, monitorimin dhe vlerësimin e Programit Operacional, siç përcaktohet më tej në nenin 23 të projekt - ligjit.

Komiteti Kombëtar për Zhvillimin Rajonal ngihet me vendim të Këshillit të Ministrave si ent kolegjial, në përputhje me Ligjin Nr. 8480/1999 "Për funksionimin e organeve kolegjiale të administratës publike dhe enteve publike" dhe Këshilli i Ministrave miraton rregullat e hollësishme për organizimin dhe funksionimin e tij.

Më tej përcaktohen funksionet kryesore të KKZHRK-së dhe drejtimi i tij prej Zëvendëskryeministrit të Republikës së Shqipërisë. Përbërja, rregullat e funksionimit dhe përgjegjësitë e këtij Komiteti miratohen me vendim të Këshillit të Ministrave.

Pika 8 thekson se Fondi Shqiptar i Zhvillimit siguron mbështetje teknike dhe kryen rolin e Sekretariatit të Komitetit Kombëtar për Zhvillimin Rajonal dhe Kohezionin për të gjitha çështjet lidhur me zhvillimin rajonal dhe kohezionin.

*Neni 18* – prezanton Bordet e Monitorimit të Zhvillimit Rajonal si institucionet kryesore që promovojnë interesat e Rajoneve të Zhvillimit dhe veprojnë si një organ i përbashkët statutor i bashkive të rajonit të zhvillimit. Bordet bashkëpunojnë me autoritetet e pushtetit qendror dhe aktorët e tjerë të përfshirë në planifikimin, programimin dhe zbatimin e Politikës Rajonale, në përputhje me parimin e partneritetit. Ato kontribuojnë në mënyrë aktive në hartimin e Planeve të Zhvillimit Rajonal, në përgatitjen e Programit Operacional për Zhvillimin Rajonal, si dhe monitorojnë zbatimin e Planeve Rajonale të Zhvillimit Rajonal.

Pika 3 thekson se Bordet e Monitorimit të Zhvillimit Rajonal krijohen me vendim të Këshillave Bashkiakë, sipas procedurës së miratuar me vendim të Këshillit të Ministrave, dhe pika 4 se Fondi Shqiptar i Zhvillimit nëpërmjet strukturave të veta përkatëse në rajonet e zhvillimit, siguron mbështetje teknike dhe kryen rolin e Sekretariatit të Bordeve të Monitorimit të Zhvillimit Rajonal.

*Neni 19* – i dedikohet Autoritetit Menaxhues të Programit Operacional për Zhvillimin Rajonal dhe Kohezionin. Përcakton funksionet kryesore të Autoritetit Menaxhues dhe prezanton Fondin Shqiptar të Zhvillimit si entitetin që ushtron funksionet e Autoritetit Menaxhues të Programit Operacional në përputhje me dispozitat e projekt-ligjit, me Statutin, Manualin Operacional dhe rregullat e përcaktuara në Programin Operacional në lidhje me zbatimin e masave / projekteve që synojnë promovimin dhe zhvillimin e një zhvillimi të qëndrueshëm shoqëror dhe ekonomik dhe kohezioni territorial.

Në pikën 4 shpjegohet se Autoriteti Menaxhues mund të delegojë një pjesë të funksioneve dhe detyrave të tij tek një ose më shumë Organe të Ndërmjetme të caktuara përmes një akti të delegimit. Delegimi i funksioneve dhe detyrave gjithashtu siguron fondet e nevojshme për Organet e Ndërmjetme që të kryejnë funksionet e deleguara. Autoriteti Menaxhues do të mbetet përgjegjës për të gjitha funksionet e deleguara përpara Komitetit Kombëtar të Zhvillimit Rajonal. Ne rast të delegimit të një pjese të funksioneve të tij, Autoriteti Menaxhues kryen funksionet e Autoritetit Çertifikues, në varësi të rastit, për Programin Operacional përkatës.

Pika 7 përcakton se Kostot operacionale për zbatimin e Programit Operacional dhe shpenzimet për përgatitjen e raporteve të monitorimit dhe vlerësimit, në përputhje me përkufizimet e këtij neni, janë të pranueshëm për financim në bazë të Programit Operacional, dhe mbulohen me 7% të buxhetit të përgjithshëm të Programit Operacional, pavarësisht nga numri i Organeve të përfshira në zbatim.

Veprimtaria dhe funksonet e detajuara të Autoritetit Menaxhues përcaktohen me vendim të Këshillit të Ministrave.

*Neni 20* – në të përcaktohet se Autoriteti Menaxhues mund të caktojë një apo disa struktura me personalitet juridik publik apo privat në funksionin e Organit të Ndërmjetëm, për zbatimin e funksioneve të caktuara të tij në zbatimin e Programit Operacional. Rregullat e detajuara për organizimin dhe funksionimin e Organit të Ndërmjetëm, si dhe sistemet e menaxhimit dhe kontrollit për Programin Operacional, miratohen me vendim të Këshillit të Ministrave.

*Neni 21* – prezanton Marrëveshjen e Delegimmit dhe përcakton se Kriteret dhe formati tip i marrëveshjes së delegimit miratohet nga Komiteti Kombëtar i Zhvillimit Rajonal.

*Neni 22* – i përket përcaktimit të Përfituesve nga Politika e Zhvillimit Rajonal dhe Kohezionit. Në kuptimin e këtij projekt-ligji Përfituesi nënkupton një organ publik ose privat përgjegjës për fillimin ose të dyja, fillimin dhe zbatimin e operacioneve. Termi "Përfituesit" përfshin një publik të gjerë, duke filluar nga organet publike deri tek organizatat joqeveritare dhe shoqëria civile, si dhe sektori privat. Nisur nga përcaktimi i përgjithshëm në pikën 1 dhe 2 të këtij neni, në kontekstin e Ligjit për Zhvillimin Rajonal dhe Kohezionin, kriteret specifike të lejueshmërisë dhe përzgjedhjes të përfituesve do të specifikohen në thirrjet përkatëse për propozime që vijnë nga Programi Operacional për Zhvillimin Rajonal. Përfituesit që marrin pjesë në operacione duhet t’i përkasin ndër të tjera kategorive të mëposhtme: (a) Autoritet publik lokal (të tillë si shoqatat e bashkive); (b) Autoritet publik rajonal; (c) Autoritet publik kombëtar; (ç) Agjenci Sektoriale (agjenci vendore ose rajonale e zhvillimit, agjenci mjedisore, agjenci energjetike, agjenci punësimi etc.); (d) Ofruesi (publik) i shërbimit të infrastrukturës (transporti publik, kompania e shërbimeve (furnizimi me ujë, furnizimi me energji elektrike, ujërat e zeza, gazi, grumbullimi i mbeturinave, etj.), aeroporti, porti, hekurudha, etj.); (dh) Grupet e interesit përfshirë OJQ-të, organizata ndërkombëtare, sindikata, fondacione, bamirësi, shoqata vullnetare, klube, etj.; (e) Arsimi i lartë dhe kërkimi, përfshirë fakultetin universitar, kolegjin, institucionin kërkimor, objektin e RTD-së, grupin e kërkimit, etj.; (ë) Qendra arsimore / trajnuese dhe shkolla (fillore, e mesme, parashkollore, formimi profesional, etj.); (f) Ndërmarrje, çdo ndërmarrje që nuk bën pjesë në kategorinë e NVM, ndërmarrje të madhësisë mikro dhe të mesme; (g) Organizata për mbështetjen e biznesit (dhoma e tregtisë, dhoma e tregtisë dhe artizanatit, inkubatori i biznesit ose qendra e inovacionit, grupimet e biznesit, etj.), dhe (gj) Kompanitë private.

Pika 5 përcakton se në nivelin e zbatimit (operacioneve/operation level), përfituesit kanë përgjegjësinë për të garantuar zbatimin e të gjithë projektit/operacioneve dhe duhet të sigurojnë që shpenzimet e paraqitura janë bërë për qëllimin e zbatimit të projektit dhe korrespondojnë me aktivitetet dhe planin e projektit të dakordësuar në kontratën përkatëse të nënshkruar me Autoritetin Menaxhues. Për më tepër, përfituesit duhet të: (i) Përgatisë raporte financiare dhe të progresit, duke përfshirë të gjithë dokumentacionin shoqërues, për të verifikuar shpenzimet për secilën prej periudhave të raportimit, të përcaktuara për projektin; (ii) Të mbajë përgjegjësi për çdo parregullsi në shpenzimet e pretenduara; (iii) Të ndërmarrë aktivitete për informimin dhe komunikimin në përputhje me kërkesat përkatëse të Programit për komunikimin; (iv) Të sigurojë qëndrueshmërinë e produkteve kryesore dhe rezultateve të projektit.

*Neni 23* – në të jepën përcaktimet në lidhje me monitorimin dhe vlerësimin e Politikës për Zhvillimin Rajonal dhe Kohezionin, përcaktohet Komiteti Kombëtar për Zhvillimin Rajonal si Komiteti Monitorues për zbatimin e Politikës së Zhvillimit Rajonal dhe zbatimin e Programit Operacional. Një herë në vit, Komiteti i Monitorimit, rishikon zbatimin e Programit Operacional, dhe përmbushjen e objektivave dhe synimeve të përcaktuara në Programin Operacional, bazuar në Raportet Vjetore dhe Përfundimtare të Implementimit të përgatitura nga Autoriteti Menaxhues.

Bazuar në parimin territorial dhe të partneritetit, katër Bordet e Monitorimi të Zhvillimit Rajonal, të përcaktuara në nenin 19 të projekt-ligjit, kryejnë funksionet e Komitetit Monitorues për Zbatimin e Politikës së Zhvillimit Rajonal dhe zbatimin e Programit Operacional në nivel rajonal. Funksionet kryesore të secilit Komitet të Monitorimit të Zhvillimit Rajonal (BRM) janë: (i) Mbikëqyr përgatitjen e Planit të Zhvillimit Rajonal (PZHR) për rajonin përkatës të zhvillimit, zbatimin e tyre dhe monitorimin e zbatimit të tyre; (ii) Jep mendime për pjesën e Programit Operacional për rajonin për të cilin është krijuar, financuar nga buxheti i Republikës së Shqipërisë; (iii) Monitorimi i Planit të Zhvillimit Rajonal (PZHR) dhe Programit Operacional (OP) për rajonin përkatës të zhvillimit; (iv) Dorëzimi i raporteve vjetore për punën e saj Qeverisë dhe Komitetit Kombëtar të Zhvillimit Rajonal.

*Neni 24* – përcakton dispozitat kalimtare në vijim:

Programet dhe projektet e investimeve që zbatohen aktualisht në Republikën e Shqipërisë dhe që janë të financuara si nënprograme të zhvillimit rajonal, integrohen plotësisht në Programin Operacional, në përputhje me detyrimet sipas marrëveshjeve të financimit të nënshkruara.

Brenda 45 ditëve nga hyrja në fuqi e këtij ligji, Këshilli i Ministrave miraton aktet nënligjore sipas nenit xx të këtij ligji.

Brenda 90 ditëve nga hyrja në fuqi e këtij ligji, Këshilli i Ministrave miraton aktet nënligjore sipas neneve 4, 9, 11, 12, 13, 15, 17, 18, 19 dhe 20 të këtij ligji

*Neni 25* – përcakton publikimin në “Fletorën Zyrtare” dhe hyrjen në fuqi të Ligjit 15 ditë kalendarike nga botimi i tij në Fletoren Zyrtare.

1. **INSTITUCIONET DHE ORGANET QË NGARKOHEN ME ZBATIMIN E AKTIT**

Ligji do të zbatohet nga Qeveria e Shqipërise / Zëvendës Kryeministri, Fondi Shqiptar i Zhvillimit, Ministritë e Linjës dhe Njësitë e Qeverisjes Vendore, etj.

1. **MINISTRITË INSTITUCIONET DHE PERSONAT QË KANË KONTRIBUAR NË HARTIMIN E PROJEKT-AKTIT**

Projekt-ligji është hartuar nga Zyra e Zëvendës Kryeministrit dhe Fondi Shqiptar I Zhvillimit me ndihmën e ekspertëve të Programit për Zhvillimin Rajonal në Shqipëri bashkëfinancuar nga Qeveria Zviceriane dhe ajo Austriake.

Janë pasqyruar dhe reflektuar në projekt-ligjin “Për Zhvillimin Rajonal dhe Kohezionin” komentet dhe sygjerimet e … [do të plotësohet pas procesit të konsultimeve]

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Ligji siguron një kuadër për shpenzimet e të gjitha fondeve buxhetore të synuara dhe / ose të rezervuara në mënyrë specifike për zhvillimin rajonal, duke përfshirë fondet nga huatë dhe grantet për Republikën e Shqipërisë. Ky Ligj siguron një efikasitet më të madh në shpenzimet e fondeve publike dhe një rradhitje më të mirë të shpenzimeve publike të rezervuara për Zhvillimin Rajonal me Politikën Kombëtare për Zhvillimin Rajonal.

Ligji parashikon ngritjen e një baze të dhënash dhe regjistri të zhvillimit rajonal – kostot për të cilën duhet të mbulohen nga buxheti i shtetit dhe donatorë të ndryshëm.

**ZV. KRYEMINISTËR**

 **Erion Braçe**